ใครคือผู้วาด “Everydays: the First 5000 Days” ศิลปะ 5,000 วัน มูลค่า 2,000 ล้าน
เส้นทางชีวิตของคุณ Winkelmann น่าสนใจอย่างไร แล้วทำไมผลงานของเขา ถึงมีมูลค่ามหาศาลขนาดนี้ ? ลงทุนแมนจะเล่าให้ฟัง
20 ม.ค. 2565

ใครคือผู้วาด “Everydays: the First 5000 Days” ศิลปะ 5,000 วัน มูลค่า 2,000 ล้าน /โดย ลงทุนแมน
ทุกวันนี้ หลายคนคงรู้จักสินทรัพย์ดิจิทัลที่มีลักษณะเฉพาะตัวอย่าง Non-Fungible Token 
หรือที่เรียกว่า “NFT” และได้เห็นข่าวการประมูลซื้อขายบนโลกออนไลน์กันบ่อยครั้ง
ซึ่งถ้าเราพูดถึงสินทรัพย์ NFT ที่เป็นกระแสโด่งดังของวงการ ในปี 2021 ที่ผ่านมา 
คงหนีไม่พ้น งานศิลปะชื่อว่า “Everydays: the First 5000 Days” 
ที่ถูกประมูลไปด้วยมูลค่ากว่า 2,000 ล้านบาท ทำสถิติเป็นหนึ่งในสินทรัพย์ดิจิทัลมูลค่าสูงสุดในโลก
แต่หลายคนอาจไม่เคยรู้ว่า เจ้าของผลงานชิ้นดังกล่าว คือ คุณ “Mike Winkelmann”
ซึ่งใช้เวลาฝึกฝนฝีมือการสร้างสรรค์งานศิลปะ มาต่อเนื่อง 14 ปี จนประสบความสำเร็จในโลก NFT
เส้นทางชีวิตของคุณ Winkelmann น่าสนใจอย่างไร
แล้วทำไมผลงานของเขา ถึงมีมูลค่ามหาศาลขนาดนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Mike Winkelmann เป็นกราฟิกดีไซเนอร์ ชาวอเมริกัน เกิดเมื่อปี 1981 ปัจจุบันมีอายุ 40 ปี
ความจริงแล้ว เขาไม่ได้มีพื้นฐานด้านศิลปะมากนัก โดยเรียนจบจากมหาวิทยาลัยเพอร์ดู คณะวิทยาการคอมพิวเตอร์ และเข้าทำงานในบริษัทรับออกแบบเว็บไซต์
แต่อยู่มาวันหนึ่ง เขาได้อ่านข่าวเกี่ยวกับโครงการวาดภาพ วันละ 1 ภาพ เป็นเวลา 1 ปี ของศิลปินชาวอังกฤษ ชื่อว่าคุณ Tom Judd จึงเกิดเป็นแรงบันดาลใจ อยากลองทำตามบ้าง เพราะเขาสนใจในงานศิลปะ และต้องการพัฒนาฝีมือการวาดภาพของตนเอง
ทำให้นับตั้งแต่วันที่ 1 พฤษภาคม 2007 เป็นต้นมา คุณ Winkelmann ก็ได้เริ่มสร้างคอลเลกชันงานศิลปะ ชื่อว่า “Everydays” โดยใช้นามแฝงว่า “Beeple” และแชร์ผลงานลงบนเว็บไซต์ 
 และแพลตฟอร์มโซเชียลมีเดีย ในทุก ๆ วัน
ในช่วงแรก เขาวาดภาพและลงสีด้วยมือ แต่ต่อมา ได้มีการเรียนรู้และประยุกต์ใช้โปรแกรมคอมพิวเตอร์ เช่น Adobe Illustrator, Cinema 4D เพื่อสร้างสรรค์ผลงานรูปแบบใหม่ ๆ ไม่ว่าจะเป็น ภาพกราฟิก หรือคลิปวิดีโอสั้นวนลูป
โดยผลงานของคุณ Winkelmann จะพยายามสะท้อนถึงประเด็นที่น่าสนใจในสังคม
รวมถึงล้อเลียนการเมือง หรือบุคคลที่มีชื่อเสียง ซึ่งได้รับความนิยมในหมู่ผู้ชื่นชอบงานศิลปะ 
เนื่องจากเห็นพัฒนาการฝีมือ และได้ติดตามผลงานที่ทันต่อยุคสมัยอยู่ทุกวัน
หลังจากนั้น ในปี 2018 คุณ Winkelmann ก็ได้รับการติดต่อจากแบรนด์หรูอย่าง Louis Vuitton ขอนำเอาผลงานของเขา ไปออกแบบเป็นคอลเลกชันเสื้อผ้าในงานจัดแสดงแฟชั่นโชว์
ในเวลาต่อมา เขาก็ได้มีโอกาสร่วมงานกราฟิกดีไซน์สำหรับงานอีเวนต์สำคัญ เช่น คอนเสิร์ตของนักร้องดังอย่าง Justin Bieber, One Direction, Katy Perry, Nicki Minaj รวมถึงการแข่งขันชิงแชมป์อเมริกันฟุตบอล Super Bowl
ด้วยเหตุนี้ Beeple หรือคุณ Winkelmann จึงเริ่มมีชื่อเสียง โดยเฉพาะในแวดวงบันเทิงและกีฬา จนบุคคล
ชื่อดังหลายราย มีการแชร์ผลงานของเขาลงบนโซเชียลมีเดียต่าง ๆ ทำให้เขามีผู้ติดตามเพิ่มขึ้นอย่างรวดเร็ว โดยล่าสุดเขามียอด Followers บน Instagram อยู่ราว 2.3 ล้านบัญชี
และในปัจจุบัน ไม่น่าเชื่อว่า คุณ Winkelmann ก็ยังคงสร้างสรรค์ผลงานคอลเลกชัน Everydays มาต่อเนื่องทุกวัน เป็นปีที่ 14 หรือหากนับจนถึงวันที่ 15 ธันวาคม 2021 จะคิดเป็น 5,342 วัน ติดต่อกันแล้ว
แม้ว่าเขาจะวาดภาพติดต่อกันมาหลายพันภาพ 
แต่รู้หรือไม่ว่าเขากลับไม่เคยวางขายผลงานของตัวเองที่ไหนเลย 
จนในปี 2020 เขาได้ยินข่าวเกี่ยวกับการเติบโตของสินทรัพย์ดิจิทัล และมีแพลตฟอร์มตลาดซื้อขาย NFT 
ชื่อดังอย่าง “Nifty Gateway” มาเชิญให้นำเอาผลงานไปประมูลขายบนแพลตฟอร์ม
ตอนแรก คุณ Winkelmann ไม่ได้สนใจสักเท่าไร เพราะไม่เชื่อว่าคนจะยอมจ่ายเงินเพื่อสะสมไฟล์รูปภาพ 
แต่เมื่อเห็นศิลปินรายอื่น สร้างรายได้เป็นกอบเป็นกำจากการขาย NFT จึงคิดว่าน่าจะเป็นโอกาสที่ดี
ในเดือนพฤศจิกายน ปี 2020 คุณ Winkelmann ทดลองนำเอาผลงานชื่อว่า Crossroads ซึ่งเป็นคลิปวิดีโอสั้นเกี่ยวกับอดีตประธานาธิบดี ดอนัลด์ ทรัมป์ หลังพ่ายแพ้การเลือกตั้ง ไปวางขายบนแพลตฟอร์ม Nifty Gateway ซึ่งถูกประมูลไปในราคาประมาณ 2.2 ล้านบาท
พอเห็นเช่นนี้ เขาจึงตัดสินใจเข้าสู่วงการ NFT ทันที เพราะมีสินทรัพย์สะสมอยู่ในมือกว่าหลายพันชิ้น
โดยเดือนธันวาคม ปี 2020 ได้คัดเลือกผลงานจากคอลเลกชัน Everydays จำนวน 20 ภาพ ไปประมูลขาย สร้างรายได้กว่า 117 ล้านบาท
และต่อมาในเดือนมีนาคม ปี 2021 ซึ่งเป็นช่วงที่เขาวาดภาพครบ 5,000 ภาพ คุณ Winkelmann ก็ได้นำผลงานทั้งหมด มารวมเป็น 1 ภาพพิเศษ ชื่อว่า “Everydays: the First 5000 Days” ไปประมูลขายเป็น NFT
โดยภาพดังกล่าว ถูกเปิดประมูลเป็นเวลา 2 สัปดาห์ มีราคาเริ่มต้นที่ 3,300 บาท 
แต่มูลค่าก็พุ่งสูงขึ้นอย่างต่อเนื่อง จนสุดท้าย ปิดประมูลไปที่ราคา 2,300 ล้านบาท
ซึ่งเป็นผลงานศิลปะ NFT ที่มีมูลค่าสูงสุดในโลกมานานหลายเดือน ก่อนที่จะเพิ่งถูกทำลายสถิติไปโดยภาพ The Merge ของศิลปินชื่อ Pak ที่ถูกประมูลไปในราคา 3,000 ล้านบาท เมื่อต้นเดือนธันวาคม ปี 2021
จากความสำเร็จทั้งหมดนี้ ก็ได้ทำให้คุณ Winkelmann กลายเป็นหนึ่งในศิลปินที่ร่ำรวยสุดของโลก หลังจากก้าวเข้าสู่วงการ NFT ได้ไม่นาน
โดยปัจจุบัน เขาได้วางขายผลงานไปแล้ว 1,351 ชิ้น มีมูลค่าตลาดรวมกันกว่า 5,900 ล้านบาท หรือเฉลี่ยราว 4 ล้านบาทต่อชิ้น
เรื่องราวนี้น่าจะเป็นตัวอย่างที่ดีว่า
เทคโนโลยี NFT ได้เข้ามาผสมผสานงานศิลปะเข้ากับโลกยุคดิจิทัล 
ซึ่งเป็นประโยชน์อย่างมากต่อเจ้าของผลงานต่าง ๆ ที่จะมีช่องทางและโอกาสสร้างรายได้มหาศาล
แต่นอกเหนือจากฝีมือและความคิดสร้างสรรค์แล้ว 
หากเพิ่มเติมความสม่ำเสมอ และมีการพัฒนาฝีมือขึ้นในทุกวัน 
ก็อาจเป็นปัจจัยที่ช่วยสร้างมูลค่าเพิ่มให้กับผลงานของเราได้
เหมือนกับที่คุณ Winkelmann หรือ Beeple ทำมาตลอดทุกวันเป็นเวลา 14 ปี 
และได้รับผลตอบแทนความพยายาม เป็นเงินมูลค่าหลายพันล้านบาทในวันนี้ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-